KOMMISSIONENS BESLUTNING af 26. november 1996 om godkendelse af Danmarks program for tilsyn og kontrol med salmonella i avlsfjerkræ for 1997 og om fastsættelse af EF-tilskuddet (Kun den danske udgave er autentisk) (EØS-relevant tekst) (96/691/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 32 og artikel 24, stk. 6, og
ud fra følgende betragtninger:
I henhold til afsnit III, kapitel 2, i beslutning 90/424/EØF kan der ydes EF-tilskud til kontrolforanstaltninger, der skal forebygge zoonoser;
Danmark har forelagt et program for tilsyn og kontrol med salmonella i avlsfjerkræ for 1997;
programmet står på listen over kontrolprogrammer til forebyggelse af zoonoser, hvortil der kan ydes EF-tilskud i 1997, jf. Kommissionens beslutning 96/597/EF (3);
på baggrund af programmets betydning for, at EF's mål med hensyn til zoonoseforebyggelse nås, bør EF-tilskuddet fastsættes til 50 % af de af Danmark afholdte udgifter, dog højst 200 000 ECU;
programmet indgår i en tilsyns- og kontrolplan for salmonella i fjerkræ;
EF-tilskuddet kan vedrøre enten kompensation til producenter for destruktion af avlsfjerkræ eller forskellen mellem fjerkræets anslåede værdi og værdien af forarbejdede produkter efter varmebehandling;
EF-tilskuddet tildeles, hvis foranstaltningerne gennemføres og myndighederne sender alle de nødvendige oplysninger inden udløbet af de fastsatte frister;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Det tilsyns- og kontrolprogram for salmonella i avlsfjerkræ, som Danmark har forelagt, godkendes for perioden 1. januar 1997 til 31. december 1997.
Artikel 2
1. EF-tilskuddet fastsættes til 50 % af de af Danmark afholdte udgifter til gennemførelse af det program, der er nævnt i artikel 1, dog højst 200 000 ECU, til:
- enten destruktion af avlsfjerkræ eller forskellen mellem avlsfjerkræets anslåede værdi og provenuet ved salg af varmebehandlede produkter, som er fremstillet af avlsfjerkræet
- destruktion af inkuberede rugeæg
- enten destruktion af ikke-inkuberede rugeæg eller forskellen mellem de ikke-inkuberede rugeægs anslåede værdi og provenuet ved salg af ægprodukter, som er fremstillet af æggene.
2. EF-tilskuddet tildeles efter, at Kommissionen:
- har fået forelagt en kvartalsrapport om foranstaltningens forløb og de afholdte udgifter
- senest den 1. juni 1998 har fået forelagt en endelig rapport om den tekniske gennemførelse af foranstaltningen med udgiftsbilag.
Artikel 3
Denne beslutning er rettet til Kongeriget Danmark.
Udfærdiget i Bruxelles, den 26. november 1996.